Árið 2019 er metár hjá Blængi NK. Ljósm. Smári GeirssonFrystitogarinn Blængur NK er að landa í Neskaupstað í síðasta sinn á þessu ári . Aflinn í veiðiferðinni var rúmlega 900 tonn en skipið millilandaði 520 tonnum 28. nóvember . Heildarverðmæti aflans í veiðiferðinni var 282 milljónir króna . Bjarni Ólafur Hjálmarsson var skipstjóri fyrri hluta veiðiferðarinnar en Theodór Haraldsson síðari hlutann . Heimasíðan ræddi við Theodór og spurði hvernig síðari hluti veiðiferðarinnar hefði gengið . „ Þetta gekk alls ekki vel . Síðari hlutinn var 19 dagar og þar af fóru fimm sólarhringar í keyrslu og flótta undan veðri . Við lágum í sólarhring í vari undir Grænuhlíð og í höfn í Hafnarfirði vorum við í tvo sólarhringa . Þetta var stanslaus bölvaður flótti . Við reyndum fyrst við ufsa úti fyrir Norðurlandi og síðan á Halamiðum . Síðustu dagana var svo farið í karfa . Við veiddum gullkarfa á Jökultungunni og það gekk þokkalega , en síðan var farið í djúpkarfa í Skerjadýpi og Grindavíkurdýpi en það gekk ekki nógu vel . Almennt má segja að þessi hluti veiðiferðarinnar hafi einkennst af brælu og flótta undan veðri en á móti kemur að það var blíða í fyrri hluta hennar , “ segir Theodór . Árið sem nú er að líða er langbesta ár Blængs bæði hvað varðar aflamagn og aflaverðmæti . Aflinn á almanaksárinu er tæp 7.100 tonn og verðmæti hans eru 2.100 milljónir króna . Skipstjórarnir á Blængi , þeir Bjarni Ólafur Hjálmarsson og Theodór Haraldsson , eru afar ánægðir með árið , en þeir benda á að þetta sé fyrsta heila árið sem Blængur er gerður út . Einhverjar frátafir frá veiðum hafa einkennt fyrri ár vegna framkvæmda við skipið . Fullvíst má telja að afli Blængs á árinu sé mesti ársafli austfirsks togara . Síldarvinnslan hf. er í dag eitt af stærstu og öflugustu sjávarútvegsfyrirtækjum landsins og byggir starfsemin á yfir 60 ára reynslu í fiskvinnslu og útgerð . Fyrirtækið er það stærsta á Íslandi í veiðum og vinnslu á uppsjávarfiski og stærsti framleiðandi á fiskimjöli og lýsi á Íslandi .